《姑娘塞》
清代·牛焘

马容城东沅溪外，山半孤村堪图画。兹山中窅翠周遭，白云深处闻犬吠。

疑有幽人卧云中，不与红尘通謦欬。入境问俗访遗事，山村却号姑娘塞。

从来灵秀钟淑媛，莺闺燕阁流芳在。西湖之名由西子，若耶溪边流香黛。

明妃生长亦有村，姊归女子嫌丑怪。更有小姑住青溪，独处无郎蒋候妹。

今之村姑何人斯，父老无传志无载。始知肇锡多传讹，大孤小孤同附会。

吁嗟女兮竟乌有，丈夫岂为儿女态。即今此地清且幽，愿与高人筑鹿砦。

闺中芳名不外扬，况兹无稽谬置喙。古道淳良风尚存，改名易俗诚何碍。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。